
Módszertani javaslat egyes klimatikus tényezők mezei nyúlra kifejtett hatásainak vizsgálatához

Kutatómunkám során négy kérdésre kerestem a választ:
1. Milyen vizsgálatokat és mikor szükséges elvégezni a vadászterületen, amelyek alapján következtetni lehet a mezei nyúl, a környezet és az időjárási események kölcsönhatására?
2. Milyen hatása van az egyes klíma tényezőknek a mezei nyúl állomány alakulására?
3. Lehet-e - ha igen milyen pontossággal - következtetni a környezet és az időjárási események kölcsönhatásából a mezei nyúl állomány reakcióira rövid és hosszú távon?
4. Milyen eszközökkel és milyen hatásfokkal lehet az időjárási eseményekből eredő kockázatokat mérsékelni?
A módszertan kidolgozása és valós adatokkal történő tesztelése során az alábbi válaszokat kaptam:
a. A vadászterületen optimális esetben két állománybecslésre van szükség évente. Egy tavaszi becslésre, amely a törzsállomány nagyságát mutatja és egy őszi próbavadászatra, amely a szaporulattal kibővült hasznosítás előtti állománynagyságot mutatja. Amennyiben erre nincs mód, akkor a tavaszi becslésen kívül, pontos teríték adatra is szükség van. E két adatból lehet kalkulálni egy minimális őszi létszámot.
Minimálisan két meteorológiai adatot, napi hőmérséklet és napi csapadékadatot kell gyűjteni.
A kölcsönhatást pedig többváltozós regresszió analízissel és korrelációszámítással vizsgáltam.
b. A többváltozós regresszió analízis eredményeként a tavaszi időjárási tényezők, azok közül is a csapadék mennyisége és eloszlása a fő befolyásoló tényezők. Az eredményekből azt a következtetést vonom le, hogy az egyenletes eloszlású nagy mennyiségű csapadék negatívan befolyásolja az állomány alakulását.
c. Az elkészített becslő függvényt jelenleg csak éven belüli állománybecslésre lehet alkalmazni. Mivel a becslés során csak az időjárási tényezőket és a tavaszi állománynagyságot használtam független változóként és más tényezőket nem vizsgáltam, ezért a becsült állománynagyság nem közelítheti meg a valós állománynagyságot. A becslés bizonyos fokú pontatlanságot tartalmaz.
d. Rövidtávon takarmány kiegészítéssel és ivóvízpótlással, hosszútávon pedig célzott élőhelyfejlesztéssel lehet az időjárási tényezők hatását mérsékelni.



